Document ID: 31996R1527

Komisijas Regula (EK) Nr. 1527/96
(1996. gada 30. jūlijs),
ar kuru groza Regulu (EK) Nr. 1162/95, ar ko paredz īpašus sīki izstrādātus noteikumus par to, kā piemērot importa un eksporta licenču sistēmu attiecībā uz labību un rīsiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 21. jūnija Regulu (EEK) Nr. 1418/76 par rīsu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 3072/95 [2], un jo īpaši tās 10. panta 2. punktu un 14. panta 16. punktu,
tā kā nelobītu rīsu intervences iepirkuma cenas, kas noteiktas Regulas (EEK) Nr. 1418/76 5. panta 2. punktā, no 1996./1997. tirdzniecības gada ir aizstātas ar vienotu intervences cenu; tā kā attiecībā uz pāreju no 1995./1996. tirdzniecības gada uz 1996./1997. tirdzniecības gadu, tirdzniecības gada beigās aprēķinot kompensācijas samazinājumu, kas paredzēts 12. panta 5. punktā Komisijas Regulā (EK) Nr. 1162/95 [3], kurā jaunākie grozījumi izdarīti ar Regulu (EK) Nr. 1029/96 [4], jāņem vērā starpība starp nelobītu rīsu intervences iepirkuma cenām bez ikmēneša pieaugumiem iepriekšējā tirdzniecības gadā un intervences cenu jaunajā tirdzniecības gadā; tā kā tas novērsīs pārāk lielu samazinājumu, kas rastos, Regulas (EEK) Nr. 1418/76 5. panta 2. punktā paredzēto intervences iepirkuma cenu vietā izmantojot minētajā regulā noteikto intervences cenu;
tā kā jānorāda, ka kompensācijas pirmā korekcija jāveic tā kalendārā mēneša pirmajā dienā, kas seko mēnesim, kurā iesniedz licences pieteikumu;
tā kā ar statistiku saistītu iemeslu dēļ dalībvalstīm katru dienu jāpaziņo rīsu daudzumi, par kuriem katrā izcelsmes vietā ir izdotas importa licences;
tā kā šajā regulā paredzētie pasākumi ir saskaņā ar Labības nozares pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1162/95 groza šādi.
1. Regulas 12. panta 4. punktu papildina ar šādu daļu:
"Pirmo korekciju veic tā kalendārā mēneša pirmajā dienā, kas seko mēnesim, kurā iesniedz licences pieteikumu. Turpmāk korekciju veic katru mēnesi."
2. Regulas 12. panta 5. punkta a) apakšpunktu papildina ar šādu daļu:
"Tomēr, pārejot no 1995./1996. tirdzniecības gada uz 1996./1997. tirdzniecības gadu, piemēro starpību starp Regulas (EEK) Nr. 1418/76 5. panta 2. punktā paredzēto nelobītu rīsu intervences iepirkuma cenu bez ikmēneša pieaugumiem 1995./1996. tirdzniecības gadā un intervences cenu 1996./1997. tirdzniecības gadā."
3. Ar šādu tekstu aizstāj 13. panta 2. punkta pirmo daļu:
"2. Dalībvalstis attiecībā uz izdotām importa licencēm katru dienu nosūta ziņojumu par licencēs ietvertiem daudzumiem atbilstīgi produktu kodiem un - attiecībā uz mīkstajiem kviešiem - pa kvalitātes kategorijām un pēc izcelsmes. Izcelsmi norāda arī rīsu importa licencē."
2. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Regulas 1. panta 2. punktu piemēro licencēm, kas izdotas no 1996. gada 1. maija.
Regulas 1. panta 1. un 3. punktu piemēro licencēm, kas izdotas no 1996. gada 1. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 30. jūlijā

Labels: 3
17
18